Postin asiakaspalvelun mukaan mitään ei ole tehtävissä paketin saattamiseksi oikeaan osoitteeseen.

Anun paketti on tehnyt kauan verraten lyhyttä matkaa. LÄHDE: GOOGLE MAPS

Helsinkiläinen Anu Nurkka on odotellut turkulaisesta nettikaupasta tilaamaansa reppua jo kuukauden ajan. Seurantakoodilla sekä myyjä että ostaja ovat seuranneet repun matkaa. Matkan teko tyssää yleensä Lietoon 12 kilometrin päähän Turusta.

- Tämä on kerta kaikkiaan erikoinen tapaus, en ole koskaan kuullut vastaavasta, Nurkka nauraa.

Seurantakoodin avulla voi nähdä, että epäonnen paketin matka alkoi Turusta 30. maaliskuuta. Sen jälkeen se on käväissyt Liedossa 18 kertaa.

Kerran Helsinkiin yrittänyt paketti olisi jo ollut haettavissa turkulaisesta pakettiautomaatista. Siitä on oikein lähetetty helsinkiläiselle tilaajalle tekstiviesti, näkyy seurantakoodilistasta.

- En kuitenkaan lähtenyt sitten Helsingistä Turkuun hakemaan tätä 50 euron pakettia, jonka postin olisi pitänyt toimittaa Turusta Helsinkiin, toteaa Nurkka lakonisesti.

Sekä tilaaja että myyjä ovat ottaneet useaan otteeseen yhteyttä Postiin saadakseen paketin vihdoin perille saakka.

- Postiinhan ei voi näissä asioissa nykyään soittaa. Chatillakin saa yhteyden vain silloin, kun chatti on auki. Olen sieltä useampaan otteeseen saanut tiedon, että mitään ei voi tehdä, jotta paketin loputon matka Lietoon saataisiin katkaistua, Nurkka kertoo.

Nurkka havaitsi lopulta viime viikon lauantaina kello 12 aikaan, että paketti oli vihdoin saapunut Helsinkiin. Ilo paketin saapumisesta oli kuitenkin ennenaikainen.

Kovan onnen paketti oli vain kääntymässä Helsingissä. Se lähti välittömästi takaisin Lietoon, jonne se saapui maanantai-iltana kello 19 tienoilla.

Nurkkaa kummastuttaa, ettei paketin rengasmatkaa voi lopettaa.

- Posti on kyllä havainnut oman virheensä. Kukaan ei kuitenkaan osaa sanoa, missä vika on tai mitä sille voisi tehdä, jotta paketti saataisiin oikeaan osoitteeseen, Nurkka toteaa.

Onko sinulla tietoa paketista tai kirjeestä, joka on seilannut postissa pitkään?

Kommenttini:

Nimimerkkini: